cyanic-selkie/wikianc huggingface dataset:
Հուլիոս Կեսար
Սրբացում
Իր իշխանության սրբացման գործընթացում Կեսարը հավանաբար հետևել է Ալեքսանդր Մակեդոնացուն, որ ընդօրինակել է գրավված Պարսկաստանի կառավարման ավանդույթները։ Դրանից բացի, Մակեդոնացու աստվածացման առաջին քայլերը կատարվել են Եգիպտոս այցելելուց հետո, ինչպես եղել է նաև Կեսարի դեպքում, որտեղ երկու տիրակալներն էլ կարող էին անձամբ ծանոթանալ փարավոնների իշխանության սրբացման վկայություններին, թեև Կեսարը զգալիորեն ավելի զգույշ է հայտարարել վերջնական աստվածացման մասին։ Բացառված չէ, որ Կլեոպատրայի Կեսարիոն որդու՝ Ալեքսանդր կայսրության վերջին կենդանի ժառանգի վերաբերյալ Կեսարն ունեցել է հետագա պլաններ, որ չի հասցրել իրականացնել։ Սակայն Կեսարի հայրությունը կասկածելի է համարվել դեռ անտիկ դարաշրջանում, և Կեսարիոնն այդպես էլ չի հայտարարվել Կեսարի պաշտոնական ժառանգորդ ։
Բարեփոխումներ
Օգտագործելով տարբեր լիազորությունների համակցությունն և չհանդիպելով բաց դիմադրության սենատում ու ժողովրդական ժողովում՝ Կեսարն անցկացրել է մի շարք բարեփոխումներ մ․թ․ա․ 49-44 թվականներին։ Դիկտատորի գործունեության մանրամասները հայտնի են հիմնականում Կայսրության ժամանակաշրջանի հեղինակների աշխատություններից, իսկ ժամանակակիցների վկայությունները շատ քիչ են։ Որպես կանոն, աղբյուրները չեն ճշտում, թե ինչպես է տեղի ունեցել այս կամ այն օրենքի ընդունումը, և որոշ բարեփոխումներ, որոնք ավանդաբար վերագրվում են Կեսարին, կարող էին անցկացված լինել նրա կողմնակիցների կողմից։ Դրանից բացի, միշտ չէ, որ հնարավոր է վերականգնել բարեփոխումների իրականացման բացարձակ ու հարաբերական ժամանակագրությունը. առաջին հերթին, աղբյուրներում սովորաբար չի նշվում օրենքի ընդունման ամսաթիվը, երկրորդ՝ տոմարի բարեփոխումը խառնաշփոթ է առաջացրել նախքան մ․թ․ա․ 45 թվականը տեղի ունեցած իրադարձությունների ամսաթվերում ։ Հիմնականում Կեսարը որոշումներն ընդունել է առանց սենատի հետ խորհրդակցելու, թեև օրենքի տեքստի հրապարակման ժամանակ նշվել է, թե իբր սենատորներն սատարել են դիկտատորին ։ Դրանից բացի, նա անձամբ է ընդունել բոլոր որոշումներն արտաքին քաղաքականության բնագավառում, որը նախկինում գտնվել է բացառապես սենատի վերահսկողության ներքո ։ Այնուամենայնիվ, ոչ ոք չէր կարող դեմ կանգնել նրա բարեփոխումներին սովորականի պես մատնացույց անելով պաշտոնական գործընթացների չկատարումը. նախկին քաղաքական հակառակորդները զոհվել էին քաղաքացիական պատերազմում, և Կեսարի ամբողջ բացահայտ ընդդիմությունը կազմում էին մի քանի երիտասարդ ժողովրդական երիտասարդ տրիբուններ։ Եվ չնայած նրան, որ վերջիններս իրավունք չունեին վետո դնելու դիկտատորի որոշումների վրա, Կեսարի գործողությունների վերաբերյալ հրապարակային անհամաձայնություն հայտնողները ճնշվում էին և որպես կանոն՝ ուրիշների ձեռքով ։ Սակայն դիկտատորի գործունեության նկատմամբ աճող դժգոհությունները խրախուսել են Կեսարից դժգոհ հռոմեացիների ընդդիմադիր տրամադրություններն ու գործողությունները։ Առանձին տրիբունների հայտնած դժգոհություններից բացի հայտնի է նաև միմոսի՝ թատրոնում տեղի ունեցած քաղաքականացված ելույթն ընդդեմ Կեսարի. հավանաբար հրապարակվել են նաև քաղաքական պամֆլետներ ։ Դրանից բացի, Կեսարից գործողություններից դժգոհ որոշ մարդիկ, ներառյալ նրա նախկին կողմնակիցները, համալրել են դավադիրների շարքերը ։
Պետական կառուցվածքի բնագավառում Կեսարն ավելացրել է կուրուլյան (ավագ) մագիստրոսների կոլեգիաների մեծ մասի թիվը։ Ամեն տարի ընտրվող պրետորների թիվը 8-ից նախ դարձվել է 14, ապա 16 ։ Քվեստորների թիվն ամեն տարի ավելացվել է 20 մարդով, էդիլներինը՝ 2 մարդով aediles ceriales-ի հաշվին, որոնք վերահսկել են հացի մատակարարումը։ Ավելացվել է նաև ավգուրների, պոնտիֆեքսների և քվինդեցեմվիրների կոլեգիայի անդամների թիվը։ Դիկտատորը դիմել է նաև կոնսուլ-սուֆեկտուսների օգտագործմանը, ինչի պատճառով նրանց թիվը նույնպես մեծացվել է. հայտնի է դեպք, երբ սուֆեկտուս նշանակվել է մեկ օրով՝ դեկտեմբերի 31-ի համար։ Որպես մագիստրոսների թվի ավելացման նպատակ նշվում են պետության կառավարման գործում Իտալիայի բնակիչների ու ոչ ազնվական հռոմեացիների՝ ավելի լայն մասնակցության հնարավորության ստեղծումը, պետական ապարատի աճող պահանջմունքների բավարարումը (այդ թվում նաև պրովինցիաներում) և թեկնածուների՝ միմյանց դեմ մղվող պայքարի մեղմացումը, որն արդեն իր հետևից բերել էր ընտրական կոռուպցիայի աճ  ։ Դիկտատորն իրեն իրավունք է վերապահել ներկայացնել թեկնածուներ հիմնական պաշտոնների համար. սկզբում դա արվել է ոչ պաշտոնապես, իսկ հետո նա պաշտոնապես ստացել է նման իրավունք ։ Անցանկալի թեկնածուներին նա հեռացրել է ընտրություններից ։ Կեսարը մասամբ բարձր պաշտոնների համար ներկայացրել է ոչ ազնվական ծագում ունեցող մարդկանց. հայտնի է, որ Կեսարի հովանավորությամբ ընտրված կոնսուլների մեծ մասը եղել են «նոր մարդիկ» (homines novi), որոնց նախնիների թվում չեն եղել կոնսուլներ ։ Այնուամենայնիվ, նրա միանձնյա կառավարման տարիներին ընտրովի մագիստրատուրաների կատարել են երկրորդական դեր այն մարդկանց համեմատությամբ, որոնց նշանակել է Կեսարը։ Մասնավորապես մ․թ․ա․ 45 թվականի մագիստրոսներին երկար ժամանակ չեն ընտրել, իսկ նրանց բացակայության պայմաններում հանրապետության առօրյա ղեկավարումն իրականացրել են magister equitum Մարկոս Էմիլիոս Լեպիդոսն ու Կեսարի նշանակած պրեֆեկտները ։ Դիկտատորը սահմանել է խստագույն առավելագույն ժամկետ մագիստրոսների՝ պրովինցիայում գտնվելու համար. կուսակալ-պրոկոնսուլի՝ պրովինցիայում գտնվելու ժամկետը սահմանափակվել է երկու տարով, իսկ կուսակալ-պրոպրետորինը՝ մեկ տարով ։
Կեսարն օրենսդրորեն համալրել է նաև պատրիկների դասի շարքերը, որի ներկայացուցիչներն սվանդաբար զբաղեցնում էին որոշ կարևոր պաշտոններ կրոնական ոլորտում։ Պատրիական ընտանիքների մեծ մասն արդեն մարել էր, և մ․թ․ա․ I դարի կեսերին մնացել էին տասից մի քիչ շատ ։ Դրանից բացի դիկտատորը ցրել է բազմաթիվ հասարակական կոլեգիաներ (collegiae), որոնց մի մասը մ․թ․ա․ 50-ական թվականներին օգտագործվում էր դեմագոգների զինված կողմնակիցների հավաքագրման և քվեարկությունների ժամանակ ընտրողներին կաշառելու համար ։ Պիտեր Բրանտն ընդգծում է, որ քաղաքացիների՝ կոլեգիա ձևավորելու իրավունքն ամրագրվել է դեռ XII աղյուսակների օրենքներով և արգելող քաղաքականության սկիզբն արտացոլել է Կեսարի, իսկ ավելի ուշ նաև կայսրերի ձգտումը սահմանափակել քաղաքացիների իրավունքները ։
Կեսարի քաղաքական բարեփոխումներին տրվել են տարբեր գնահատականներ։ Մի շարք ուսումնասիրողներ նրա քաղաքական միջոցառումներում տեսել է «դեմոկրատական միապետության» (Թեոդոր Մոմզեն), հելլենիստական կամ արևելյան տիպի միապետության (Ռոբերտ Յուրևիչ Վիպեր, Էդուարդ Մեյեր) կամ բացարձակ միապետության հռոմեական տարբերակի (Մաթիաս Գելցեր, Ջոն Բոլսդոն) փաստացի հաստատում։ 20-րդ դարում մեծ տարածում են գտել նրա գործողությունների զգույշ գնահատականները, որոնք ուշադրությունը բևեռել են բոլոր բարեփոխումների հռոմեական արմատների (Ռոնալդ Սայմ, Ալեքսեյ Բորիսովիչ Եգորով) և Կեսարի կողմից հիմնականում ընթացիկ հարվերի լուծման վրա (Սերգեյ Լվովիչ Ուտչենկո) ։ Ժամանակակից պատմագրության մեջ ուշադրություն է դարձվում Կեսարի բարեփոխումների կոսմետիկ բնույթի վրա, որոնք չեն փոխել «սահմանադրությունը»՝ ավանդական քաղաքական ինստիտուտների համակարգն ու դրանց միջև եղած փոխհարաբերությունները ։
Ձգտելով ստանալ պրովինցիաների բնակիչների աջակցությունը՝ Կեսարն ակտիվորեն շնորհել է նրանց տարբեր արտոնություններ։ Մի քանի քաղաքների բնակիչներ (մասնավորապես Գադեսինը և Օլիսիպոյինը) ստացել են հռոմեական լիարժեք քաղաքացիություն, իսկ մի շարք ուրիշ քաղաքներինը (Վիեննա, Տոլոս, Ավինյոն և այլն)՝ լատինական իրավունք ։ Միևնույն ժամանակ հռոմեական քաղաքացիություն ստացել են միայն արևմտյան պրովինցիաների բնակիչները, երբ Հունաստանի ու Փոքր Ասիայի հելլենիստական պոլիսները նման արտոնության չեն արժանացել, իսկ Սիցիլիայի հունական քաղաքներն ստացել են միայն լատինական իրավունք ։ Հռոմեական լիակատար քաղաքացիություն ստացել են Հռոմում ապրող բժիշկներն ու ազատ արվեստների ուսուցիչները ։ Դրանից բացի, դիկտատորը նվազեցրել է Նարբոնական Գալլիայից հավաքվող հարկերը, իսկ Ասիա ու Սիցիլիա պրովինցիաներում հարկահանությունը դարձրել է ուղղակի՝ առանց կապալառուների ։ Մինչ մեր օրերը հատվածաբար պահպանվել են Հերակլեական աղյուսակները Կեսարի մունիցիպալ օրենքի (lex Iulia Municipalis) տեքստով, որ կանոնակարգել է քաղաք-պետությունների կառավարման համակարգն ու ներքին կառուցվածքը։ Այնուամենայնիվ, գոյություն ունի վարկած, թե այդ օրենքը կարող էր ընդունված լինել ավելի վաղ, այդ թվում նաև մեկ այլ Կեսարի՝ դիկտատորի հորեղբայր Լուցիոս Հուլիոս Կեսարի կողմից ։
Դիկտատորը շտկումներ է մտցրել անվճար հացի բաժանման գործընթացում, որը խլում էր պետական բյուջեի մի զգալի մասը։ Առաջին հերթին ամվճար հաց ստացողների ցուցակը կրճատվել է երկու անգամ՝ ավելի քան 300 հազարից հասնելով 150 հազարի (այդ կրճատումը կապված է եղել քաղաքացիական պատերազմի պատճառով բնակչության ընդհանուր թվաքանակի կրճատման հետ)։ Երկրորդ՝ նախկինում այդ իրավունքից օգտվածների մի մասը կարողացել է վերաբնակվել Հռոմեական պետության տարբեր պրովինցիաների նոր գաղութներում։ Կեսարի զորացրված զինվորները նույնպես ստացել են հողաբաժիններ և չեն ստեղծել լրացուցիչ բեռ հացի բաժանման համակարգի համար ։ Այնուամենայնիվ, զորացրումը վերաբերել է հիմնականում լեգեոներներին, որոնց ծառայել էին Կեսարի մոտ դեռ Գալլական պատերազմի ժամանակ, իսկ Կեսարի՝ արտաքին քաղաքականությանը վերաբերող հեռանկարային պլանների պատճառով զորքի մեծ մասը պահպանվել է ։ Նոր գաղութներ հիմնականում հայտնվել են պրովինցիաներում, քանի որ Իտալիայի տարածքում ազատ հող մնացել էր չափազանց քիչ։ Սակայն հայտնի է, որ VII և VIII լեգեոնների վետերանները հող են ստացել Կամպանիայում ։ Գաղութացման միջացառումների շարքում Կեսարը նորից բնակեցրել է Կարթագենն ու Կորինթոսը, որոնք միաժամանակ ավերվել էին հռոմեացիների կողմից մ․թ․ա․ 146 թվականին ։ Զինվորական ծառայության համար պիտանի մարդկանց թվաքանակի ավելացման կարևոր խնդիրը լուծելու նպատակով Կեսարը նախաձեռնել է բազմազավակ հայրերին օգնելու բազմաթիվ միջոցառումներ ։ Դեպի պրովինցիաներ կատարվող չվերահսկվող արտագաղթը սահմանափակելու նպատակով Կեսարը Հռոմի և Իտալիայի՝ 20-40 տարեկան լիիրավ բնակիչներին արգելել է լքել Ապենինյան թերակղզու տարածքը ավելի քան երեք տարի անընդմեջ, իսկ սենատորների երեխաները պրովինցիա կարող էին գնալ միայն որպես զինվորներ կամ կուսակալի շքախմբի անդամներ ։ Քաղաքային համայնքների բյուջեների համալրման համար Կեսարը հանձնարարել է Իտալիայում վերականգնել դրսից բերված ապրանքների համար առևտրային տուրքերը ։ Գործազրկության խնդրի մասնակի լուծման համար դիկտատորը հրամայել է, որ Իտալիայի հովիվների առնվազն մեկ երրորդը լինեն ազատ մարդիկ, ոչ թե ստրուկներ ։
Գործազրկության կրճատմանն են ուղղված եղել նաև Կեսարի լայնածավալ շինարարական նախագծերը ինչպես Հռոմում, այնպես էլ մայրաքաղաքի սահմաններից դուրս։ Մ․թ․ա․ 46 թվականին ավարտվել է Կեսարի ֆորումի կառուցումը, որ սկսվել էր դեռ Գալլական պատերազմի ժամանակ (ներկայում պահպանվել են միայն Նախածնող Վեներայի տաճարի ավերակները, որը կառուցվել էր Ֆարսալայի ճակատամարտից առաջ տրված ուխտի համաձայն)։ Դիկտատորն իր վրա է վերցրել սենատի շենքի վերակառուցման պարտականությունը, որն այրվել էր մ․թ․ա․ 52 թվականին. Ֆաուստ Սուլլան, որին սենատը նախկինում հանձնարարել էր կատարել այդ գործը, սպանվել էր քաղաքացիական պատերազմի ժամանակ։ Կապիտոլյան Յուպիտերի տաճարը, որ վերակառուցվել էր Կեսարի հակառակորդ Քվինտոս Լուտատիոս Կատուլոս Կապիտոլինոսը, սենատն անվանապես վերահանձնել է դիկտատորին, ինչի արդյունքում նա հնարավորություն է ստացել կառույցի վերնաճակատին գրել իր անունը։ Կեսարը մտածել է մի շարք այլ ենթակառուցվածքային նախագծեր՝ Օստիայի նավահանգստի ընդլայնում, Պոնտական ճահիճների ու Ֆուչինո լճի ցանաքեցում, սակայն չի հասցրել իրականացնել դրանք ։
Դեռ մ․թ․ա․ 49 թվականին քաղաքացիական պատերազմի սկսվելու պատճառով Հռոմում և Իտալիայում սկիզբ է առել խնդրահարույց իրավիճակ՝ կապված պարտքերի չվճարման հետ. վարկատուները, որոնք ստիպված էին պարտք տալ նախ պոմպեոսականներին, ապա նաև Կեսարին, սկսել են պահանջել, որ սովորական պարտապանները արագ վճարեն իրենց պարտքերը, սակայն նրանք չէին կարող մարել պարտքերը կանխիկ փողի չբավարարելու պատճառով։ Պարտքերը մարելու միակ եղանակը եղել է ունեցվածքը վաճառելը, սակայն պատերազմի պատճառով կտրուկ ընկել էին անտիկ ժամանակաշրջանում ամենաթանկ գնահատվող ապրանքների՝ հողի ու անշարժ գույքի գները։ Կեսարը, որը նախկինում նույնպես ունեցել էր խոշոր պարտք, չի համարձակվել ի կատար ածել պարտքերի լիակատար բեկանման պահանջը (կարգախոս tabulae novae – «նոր աղյուսակներ»), սակայն չի անցել նաև վարկատուների կողմը։ Դրա փոխարեն նա կարգադրել է պարտատիրոջ ունեցվածքը գնահատել ըստ պատերազմից առաջ եղած արժեքի, իսկ վարկատուներին պարտավորեցրել է ընդունել այդ ունեցվածքը պարտքի փոխարեն։ Հետագայում նա մասամբ չեղյալ է հայտարարել բնակարանի վարձավճարները ։ Պարտքերի համընդհանուր չեղարկման ծրագրին կողմ են հանդես եկել դիկտատորի հակառակորդները մագիստրատուրաներից, սակայն նրանց գործունեությունն արգելափակվել է Հռոմում մնացած կեսարականների կողմից ։ Պարտքային ճգնաժամի լուծումից հետո Կեսարը նախաձեռնել է պետության ֆինանսների կարգավորմանն ուղղված այլ միջոցառումներ ևս։ Մասնավորապես հենց դիկտատորի օրոք է սկսվել ոսկե մետաղադրամների (աուրեուսներ) պարբերական հատումը, թեև նախկինում ոսկե մետաղադրամներ Հռոմում թողարկվում էին հազվադեպ։ Դրանից բացի առաջին անգամ մետաղադրամների վրա պատկերվել է կենդանի մարդու նկար, որը եղել է հենց դիկտատորը ։
Մի շարք հանցանքների համար որպես պատիժ Կեսարը հաստատել է արտաքսումը, իսկ հարուստների դեպքում հրամայել է նաև բռնագրավել ունեցվածքի կեսը։ Նա հրապարակել է նաև օրենքներ ընդդեմ շքեղության. արգելվել է օգտագործել անձնական պատգարակներ, մարգարտե զարդեր, ծիրանագույն ներկված հագուստ, կարգավորվել է նրբաճաշակ ապրանքների առևտուրը և սամանափակվել շիրմաքարերի շքեղությունը ։ Սակայն այդ միջոցները նշանակալի ազդեցություն չեն ունեցել ժամանակակիցների կյանքի վրա։ Դիկտատորը ծրագրել է առանձին օրենքներն ու մագիստրոսների որոշումները հավաքել միասնական ժողովածուներում, սակայն չի հասցրել իրականացնել այդ մտահղացումը ։ Կեսարը նաև նախատեսել է Հռոմում կառուցել խոշոր գրադարան Ալեքսանդրիայի և Պերգամոնի գրադարանների օրինակով՝ դրա կազմակերպումը հանձնարարելով էնցիկլոպեդիստ Մարկոս Տերենտիոս Վառոյին, սակայն դիկտատորի մահը խանգարել է նաև դրա իրականացմանը ։
Սպանություն և կտակ
Մ․թ․ա․ 44 թվականի սկզբում Հռոմում սկսվել է դավադրություն հռոմեական նոբիլների շրջանում, որոնց դժգոհ էին Կեսարի մենիշխանությունից և զգուշանում էին տարածված լուրերից, թե նա պատրաստվում է ձեռնադրվել թագավոր։ Դավադրության ոգեշնչողներ են համարվում Մարկոս Յունիոս Բրուտոսը և Գայոս Կասիոս Լոնգինուսը։ Նրանցից բացի դավադրությանը մասնակցել են ոչ քիչ թվով հայտնի անձինք՝ ինչպես պոմպեոսականներ, այնպես էլ Կեսարի կողմնակիցներ։ Բրուտոսի դավադրությունը հավանաբար դիկտատորին սպանելու առաջին փորձը չի եղել. հայտնի են (թեև առանց մանրամասների), մ․թ․ա․ 46 թվականի դավադրությունը և մահափորձի նախապատրաստումը Գայոս Տրեբոնիոսի կողմից ։ Այդ ժամանակ Կեսարը պատրաստվում էր Պարթևստանի դեմ պատերազմի, և Հռոմում լուրեր էին տարածվել նրա՝ թագավոր նշանակվելու և մայրաքաղաքը Տրոյա կամ Ալեքսանդրիա տեղափոխելու մասին։ Վերջապես փետրվարի 15-ին փորձել են Կեսարին տալ թագավորական թագ, և նա ոչ անմիջապես է հրաժարվել դրանից ։
Թաղման որոշ խաղերից ու ելույթներից հետո ամբոխը Կեսարի մարմինն այրել է ֆորումում՝ դրա համար օգտագործելով շուկայի վաճառասեղանները. "«Ոմանք առաջարկել են նրան այրել Կապիտոլյան Յուպիտերի տաճարում, մյուսները՝ Պոմպեոսի կուրիայում, երբ անսպասելիորեն հայտնվել են թրերով գոտևորված, տեգերը թափահարող երկու անհայտ անձինք, և մոմե ջահերով այրել են կառույցը։ Այդ ժամանակ շրջապատող ամբոխը սկսել է դեպի կրակը քարշ տալ չոր ցախեր, նստարաններ, դատավորի բազկաթոռներ և այն ամենը, ինչը բերվել էր որպես նվեր։ Ապա ֆլեյտահարներն ու դերասաններն սկսել են իրենց վրայից պոկել տոնական հագուստները, որ հագել էին այդ օրվա համար, և պատռելով՝ նետում դրանք կրակի մեջ, ծեր լեգեոներները այրում էին զենքերը, որոնցով նրանք զարդարվել էին թաղման համար, իսկ շատ կանայք՝ իրենց զարդերը, որ կրում էին, երեխաների զգեստները» ։"
Կեսարի կտակի համաձայն՝ յուրաքանչյուր հռոմեացի դիկտատորից ստացել է երեք հարյուր սեստորցիուս, Տիբերի ափին գտնվող այգիները դարձել են հասարակական սեփականություն ։ Դիկտատորը, որ երեխաներ չուներ, բոլորի համար անսպասելիորեն որդեգրել է իր ազգական Գայոս Օկտավիանոսին և նրան ժառանգել իր ունեցվածքի երեք քառորդը։ Օկտավիանոսը փոխել է իր անունը՝ կոչվելով Գայոս Հուլիոս Կեսար, թեև պատմագրության մեջ առավել հայտնի է որպես Օկտավիանոս։ Որոշ կեսարականներ (մասնավորապես Մարկոս Անտոնիոսը) անհաջող կերպով փորձել են Օկտավիանոսի փոխարեն Կեսարի ժառանգորդ ճանաչել տալ Կեսարիոնին ։ Հետագայում Անտոնիոսն ու Օկտավիանոսը Մարկոս Էմիլիոս Լեպիդոսի հետ միասին կազմել են երկրորդ եռապետությունը, սակայն նոր քաղաքացիական պատերազմից հետո Օկտավիանոսը դարձել է Հռոմի միանձնյա կառավարիչ։
Արտաքին տեսք և ընդհանուր բնութագրումներ ժամանակակիցների կողմից
Կեսարի արտաքինի առավել ընդհանրական բնութագիրը տվել է Սվետոնիոսը.
Պլուտարքոսն ավելացնում է, որ Կեսարն ունեցել է սպիտակ նուրբ մաշկ, իսկ նրա մարմնակազմվածքը եղել է վտիտ ։
Կեսարի բազմաթիվ քանդակների շարքում ամենահինը և, համապատասխանաբար, նրա իրական տեսքին առավել մոտը համարվում է այն կիսանդրին, որ գտնվել է 1825 թվականին Տուսկուլում Լյուսիեն Բոնապարտի կողմից և պահպանվում է Թուրինում՝ Հնությունների թանգարանում։ Ենթադրվում է, որ որ այդ քանդակն ստեղծվել է դիկտատորի կյանքի վերջին տարիներին կամ նրա սպանությունից կարճ ժամանակ անց ։ Դրանից բացի, 2007 թվականին Ռոն գետի ափին՝ Առլի մոտակայքում, գտնվել է կիսանդրի, որը երբեմն համարվում է Կեսարի երկրորդ քանդակը՝ ստեղծված նրա կենդանության օրոք ։
Բոլոր անտիկ հեղինակները նշում են դիկտատորի եռանդունությունը, իրադրության փոփոխություններին արագ արձագանքելու և պլանն արագ փոխելու ունակությունը, որը բազմիցս դրսևորվել է մարտերի ժամանակ։ Հայտնի է Պլինիոս Ավագի վկայությունն այն մասին, որ Կեսարը կարողանում էր միաժամանակ կարդալ, գրել ու թելադրել չորս տարբեր նամակներ իր քարտուղարներին։ Պլինիոսը նաև հավաստում է, թե եթե Կեսարն զբաղվում էր միայն նամակագրությամբ, ապա կարող էր միաժամանակ թելադրել յոթ նամակ ։ Նամակագրությամբ հաղորդակցվելու սովորությունը, որ ձևավորվել էր Գալլիայում, Կեսարի կողմից օգտագործվել է նաև իր կողմնակիցների հետ անձնական շփման համար նաև քաղաքացիական պատերազմից հետո։ Նույնիսկ Հռոմ վերադառնալուց հետո Կեսարը, բավարար ժամանակ չունենալով իր կողմնակիցների հետ զրուցելու համար, սովորաբար նամակներ է ուղարկել նրանց։ Նույնիսկ տոների ու հասարակական զբոսահանդեսների ժամանակ Կեսարին սովորաբար տեսել են ստացած նամակների պատասխանները թելադրելիս։ Ցիցերոնը երկու անգամ ակնարկել է նաև Կեսարի՝ բացառիկ հիշողություն ունենալու մասին, սակայն ուղղակի վկայություններ և մանրամասներ հայտնի չեն (Պլինիոս Ավագը, օրինակ, չի հիշատակում Կեսարին հայտնի մնեմոնիստների շարքում)։ Ըստ անտիկ պատմագիրների վկայության՝ նա կարողացել է հիանալի ձիավարել և լավ լողալ ։ Հայտնի է նաև, որ Կեսարը գրեթե չի խմել գինի ։ Ուտելիքի հարցում լինելով ոչ պահանջկոտ ՝ նա կառուցել, ապա ամբողջովին վերակառուցել է իր առանձնատունը, ինչպես նաև ձեռք է բերել գեմմաներ, թանկարժեք սպասք, արձաններ, նկարներ ու գեղեցիկ ստրուկներ ։
Ժամանակակիցները տարբեր կերպ են գնահատում Կեսարին. քաղաքական հակառակորդները նրան ծաղրել են և մեղադրել անբարոյականության մեջ, իսկ կողմնակիցներն ամեն կերպ փառաբանել են։ Կեսարի դեմ ուղղված մի քանի կտրուկ արտահայտություններ է պարունակում Կատուլլուսի պահպանված բանաստեղծությունը ։ Ցիցերոնը նրան զուսպ գովաբանել է դիկտատուրայի տարիների իր ելույթներում, սակայն մարտի իդոսի իրադարձություններից հետո ինչպես հրապարակային ելույթներում, այնպես էլ տարբեր տրակտատներում քննադատել է նրան ։ Դրանից բաից, Ցիցերոնը սատարել է նաև դավադիրների գործողություններին, թեև մահվանից առաջ հիասթափվել է նրանցից ։ Քաղաքացիական պատերազմում Կեսարի կողմնակից Գայոս Սալլուստիոս Կրիսպոսը նրան ուղղված նամակներում (հավանաբար կեղծված) գովերգել է նրան, սակայն, ըստ Սերգեյ Ուտչենկոյի նկատառման, ավելի ուշ շրջանի իր նամակում զգուշորեն արտահայտել է իր հիասթափությունը դիկտատորի գործողություններից ։ Ավելի ուշ շրջանում ստեղծված «Կատիլինայի դավադրության մասին» իր աշխատությունում Սալլուստիոսը Կեսարին բնութագրելիս դրական որակների՝ փափկասրտության, գթասրտության, ընկերներին օգնության հասնելու պատրաստակամության հետ միասին նշում է նրա ահագին փառամոլությունը։ Պատմագրի համար քաղաքական իդեալին մոտ է գտնվում բարոյական տեսանկյունից անթերի Կատոնը ։
Ընտանիք, անձնական կյանք
Կեսարն ամուսնացած է եղել առնվազն երեք անգամ։ Հարուստ հեծյալների ընտանիքից սերող Կոսուցիայի հետ նրա հարաբերությունների բնույթը ստույգ հայտնի չէ, ինչը բացատրվում է Կեսարի մանկության ու պատանեկության մասին աղբյուրների վատ պահպանված լինելով։ Ավանդաբար ենթադրվում է, որ Կեսարն ու Կոսուցիան նշանված են եղել, թեև Կեսարի կենսագիր Պլուտարքոսը Կոսուցիային համարում է նրա կինը ։ Կոսուցիայի հետ հարաբերությունները խզվել են հավանաբար մ․թ․ա․ 84 թվականին ։ Շուտով Կեսարն ամուսնացել է Կոռնելիայի՝ կոնսուլ Լուցիոս Կոռնելիոս Ցիննայի դստեր հետ ։ Կեսարի երկրորդ կինը դարձել է Պոմպեան՝ դիկտատորի Սուլլայի թոռնուհին (նա ազգակցական կապեր չի ունեցել Գնեոս Պոմպեոսի հետ). ամուսնացել են մոտավորապես մ․թ․ա․ 68 կամ 67 թվականին ։ Մ․թ․ա․ 62 թվականի դեկտեմբերին Կեսարը բաժանվել է Պոմպեայից Բարի աստվածուհու տոնի ժամանակ տեղի ունեցած սկանդալի պատճառով։ Երրորդ անգամ Կեսարն ամուսնացել է Կալպուրնիայի հետ, որ հարուստ և ազդեցիկ պլեբեյական ընտանիքից էր։ Այդ հարսանիքը հավանաբար տեղի է ունեցել մ․թ․ա․ 59 թվականի մայիսին ։
Շուրջ մ․թ․ա․ 78 թվականին Կոռնելիան դուստր է ունեցել, որին կոչել են Հուլիա։ Կեսարը կազմակերպել է դտեր նշանադրությունը Քվինտոս Սերվիլիոս Ցեպիոնի հետ, սակայն հետագայում փոխել է իր միտքն ու նրան ամուսնացրել Գնեոս Պոմպեոսի հետ ։ Քաղաքացիական պատերազմի ժամանակ գտնվելով Եգիպտոսում՝ Կեսարն ապրել է Կլեոպատրայի հետ, և ենթադրաբար մ․թ․ա․ 46 թվականի ամռանը ծնվել է Կլեոպատրայի որդին, որ հայտնի է որպես Կեսարիոն (Պլուտարքոսը մանրամասնում է, որ նրան այդպես կոչել են ալեքսանդրիացիները, ոչ թե դիկտատորը )։ Չնայած անունների ու ծննդյան թվականի նմանությանը՝ Կեսարը պաշտոնապես չի ճանաչել նրան որպես իր որդի, իսկ ժամանակակիցները գրեթե ոչինչ չեն իմացել նրա մասին նախքան դիկտատորի սպանությունը ։ Մարտի իդոսի իրադարձություններից հետո, երբ պարզվել է, որ Կլեոպատրայի որդին հիշատակված չէ դիկտատորի կտակում, որոշ կեսարականներ (մասնավորապես Մարկոս Անտոնիոսը) փորձել են նրան ճանաչել տալ որպես Կեսարի ժառանգորդ Օկտավիանոսի փոխարեն ։ Կեսարիոնի հայրության շուրջ ծավալված քարոզչության պատճառով դժվար է պարզել նրա կապը դիկտատորի հետ ։
Անտիկ հեղինակները միահամուռ կերպով նշում են, որ Կեսարն աչքի է ընկել սանձարձակ սեռական կյանքով։ Սվետոնիոսը ներկայացրել է նրա հայտնի սիրուհիների ցանկն ու նրան տվել հետևյալ բնութագրումը. «Սիրային հաճույքներում նա, ըստ ընդհանուր կարծիքի, եղել է հակումով բռնված ու շռայլ» ։
Մի շարք փաստաթղթեր, մասնավորապես Սվետոնիոսի հեղինակած կենսագրությունը և Կատուլլոսի բանաստեղծություն-էպիգրամներից մեկը, թույլ են տալիս Կեսարին դասել հայտնի համասեռամոլների շարքում ։ Ռոբեր Էտիենը, սակայն, ուշադրություն է հրավիրում նմանատիպ վկայությունների չափազանց փոքր թվաքանակի վրա. որպես կանոն, հիշատակվում է Նիկոմեդեսի հետ կապված պատմությունը ։ Սվետոնիոսն այդ բամբասանքը համարում է «միակ բիծը» Կեսարի սեռական հեղինակության վրա ։ Նման ակնարկներ արել են նաև նրա հանդեպ ոչ բարյացակամ տրամադրված մարդիկ։ Սակայն ժամանակակից ուսումնասիրողներն ուշադրություն են դարձնում այն հանգամանքի վրա, որ հռոմեացիների կողմից Կեսարին հանդիմանելու պատճառ եղել են ոչ թե հենց համասեռամոլ կապերը, այլ դրանցում պասիվ դեր ունենալը, քանի որ հռոմեացիների շրջանում տղամարդու համար սովորական էր համարվում ցանկացած սեռի զուգընկեր ունենալը, սակայն նրա պասիվ դերակատարումը եղել է կշտամբանքի արժանի ։ Ըստ Դիոն Կասսիոսի՝ Նիկոմեդեսի հետ իր ունեցած կապի վերաբերյալ բոլոր ակնարկները Կեսարը զայրագին հերքել է, թեև ընդհանրապես նա հազվադեպ էր զայրանում ։
Կրոնական հայացքներ
Թեև Կեսարն զբաղեցրել է մի քանի քրմական պաշտոններ, ներառյալ մեծ պոնտիֆեքսի ընտրովի պաշտոնը, սակայն հռոմեական կրոնի նկատմամբ նրա վերաբերմունքը եղել է խորապես պրագմատիկական։ Մ.թ.ա. 62 թվականին նա բաժանվել է Պոմպեայից Կլոդիոսի՝ կանանց համար նախատեսված տոնակատարության ժամանակ տուն ներթափանցելու պատճառով, ինչի պատճառը հավանաբար եղել է ոչ թե սրբապղծությունը, այլ իր պաշտոնը կորցնելու վախը։ Մ.թ.ա. 59 թվականին Կեսարը հրաժարվել է ընդունել թռչուններով գուշակությունների ու կանխանշանների վրա հիմնված Բիբուլոսի առարկումները՝ ուղղված իր օրենքների ընդունման դեմ։ Լինելով պրոկոնսուլ՝ նա բազմիցս թալանել է գալլական տաճարներն ու սրբազան համարվող պայմանագրերը։ Քաղաքացիական պատերազմից հետո Կեսարը մեծ պոնտիֆեքսի իր լիազորություններն օգտագործել է իր գործողությունների օրինականությունն ապացուցելու համար։ «Գալլական պատերազմի մասին նոթերում» Կեսարն իրեն ներկայացրել է որպես զորավար, որ լիովին պատասխանատու է իր հաղթանակների համար, բայց հռոմեացիների պարտությունների մեղավոր համարում է փոփոխական Ֆորտունային։ Քաղաքացիական պատերազմի սկսվելուց հետո Կեսարը խոսել է իր նկատմամբ Ֆորտունայի հատուկ բարեհաճության մասին։ Սեփական անձի սրբացման գործում Կեսարի դերը պարզ չէ. նրա աստվածացմանն ուղղված մի շարք միջոցառումներ կարող էին անցկացնել նրա շողոքորթող կողմնակիցները՝ առանց իր իմացության ։ Որպես կանոն, Կեսարը կատարել է ավանդական գուշակություններ մարտերից առաջ և պահպանել հռոմեական կրոնի հիմնական պահանջները, սակայն Սվետոնիոսը նշում է. «Երբեք ոչ մի սնահատավություն նրան չի ստիպել թողնել կամ հետաձգել ձեռնարկումը» ։ Նախանշանների հանդեպ հռոմեացիների խորը հավատը Կեսարը փորձել է օգտագործել ի շահ իրեն։ Օրինակ՝ երբ Աֆրիկայում պատերազմի ժամանակ հիշել են հնագույն հավատալիքի մասին, թե իբր նախասահմանված է, որ այդ մայրցամաքում հաղթելու է Սցիպիոնների տոհմի ներկայացուցիչը, Կեսարն իր շտաբում ընդգրկել է այդ ընտանիքի շառավիղ հանդիսացող մի մարդու և ամեն կերպ ընդգծել նրա ակտիվ մասնակցությունը մարտին ։
Առողջություն
Կեսարի առողջության մասին տվյալները տարբեր են։ Պլուտարքոսը նրան բնութագրում է որպես ի ծնե հիվանդոտ մարդ, որը համառորեն կոփել է իր մարմինը ֆիզիկական վարժություններով ու սահմանափակումներով։ Հույն հեղինակը նաև հիշատակում է, որ Կեսարը տառապել է գլխացավերից ու էպիլեպսիայի նոպաներից՝ ավելացնելով, որ դրանցից առաջինը պատահել է Կորդուբայում ։ Դիկտատորի նոպաների մասին իմացել է նաև նրա մյուս կենսագիրը՝ Սվետոնիոսը, թեև ընդհանուր առմամբ նա Կեսարի առողջությունը գնահատել է որպես գերազանց ։ Հռոմեացի պատմագիրը նաև նշում է, որ Կեսարը, թաքնվելով Սուլլայից, տառապել է տենդից (հնարավոր է, որ դա եղած լինի մալարիա )։ Քանի որ Կեսարի բազմաթիվ ազգականներ ի ծնե տառապել են նոպաներից, իսկ դիկտատորի նախանախապապի ու հոր անսպասելի մահերը կարող էին լինել էպիլեպսիայի պատճառով եղեղ անսպասելի մահեր, Կեսարը կարող էր տառապել էպիլեպսիայով՝ պայմանավորված ժառանգական գործոնով ։ Սակայն գոյություն ունի նաև հակառակ կարծիքը. էպիլեպսիայի նոպաներն սկսվել են հասուն տարիքում և ոչ թե մանկության տարիներին, ինչպես նաև այդ նոպաները եղել են տեղային, ոչ թե ընդհանրացված, ինչպիսիք հատուկ են հիվանդությանը նրա ժառանգական նախատրամադրվածության դեպքում ։
Եղել են նաև այլ վարկածներ Կեսարի նոպաների պատճառների վերաբերյալ։ Ժամանակակից ուսումնասիրողնեի խումբը ենթադրել է, որ կյանքի վերջին տարիներին սրված գիշերային մղձավանջները, նոպաներն ու անձի հնարավոր փոփոխությունները կապված են, ինչը կարող է վկայել գլխուղեղի ուռուցք (մենինգիոմա կամ գլիոմա) հետ ։ Այնուամենայնիվ, Կեսարի մոտ մինչև իր մահը չեն եղել կոգնիտիվ խանգարումներ ։ Նշվել են նաև գլխուղեղի ցիստիցերկոզը (խոզի երիզորդի թրթուրներ ու ձվեր հայտաբերվել են եգիպտական մի քանի մումիաներում, այդ մակաբույծների մասին իմացել է նաև հույն գիտնական Արիստոտելը), նեյրոսիֆիլիսը (այդ ենթադրությունը հիմնականում հիմնված է դիկտատորի ակտիվ սեռական կյանքի մասին վկայությունների վրա), մանկական տրավմայի հետևանքով առաջացած էպիլեպսիան (հռոմեական քանդակներն աչքի են ընկել ռեալիստական բնույթով, և Տուսկուլում գտնված Կեսարի ամենահին քանդակում նկատելի է գանգի ասիմետրիկություն), ինչպես նաև աթերոսկլերոզը ։ Սակայն պարբերաբար տեղի ունեցող նոպաները հազվադեպ են լինում սիֆիլիսի դեպքում, իսկ աթերոսկլերոզի՝ նոպաներով ուղեկցվող փուլում լինում են նաև կոգնիտիվ խանգարումներ ։ Նշվում է նաև Կեսարի խլությունը մի ականջից, սակայն այդ տարբերակը ծագել է Շեքսպիրի պիեսի հիման վրա և չունի պատմական հիմքեր ։
Գրական գործունեություն
Չնայած անընդհատ ակտիվ մասնակցությանը քաղաքական և ռազմական կյանքին՝ Կեսարը գրել է հիմնականում պատմական ժանրի մի քանի աշխատություններ, որոնցում ներկայացնում է իր ինքնակենսագրակա փորձը։ «Գալլական պատերազմի մասին նոթերի» (Commentarii de Bello Gallico) յոթ գրքերում մանրամասն ներկայացված են այդ պատերազմի իրադարձությունները։ Այդ աշխատության ստեղծման ժամանակը հայտնի չէ. ըստ վարկածներից մեկի՝ գրքերից յուրաքանչյուրն ստեղծվել է արշավանքի տարիներից մեկի ավարտին, այլ տարբերակի համաձայն՝ ամբողջ աշխատությունը գրվել է մ․թ․ա․ 52-51 թվականներին ։ Հետագայում Կեսարը նկարագրել է նաև մ․թ․ա․ 49-45 թվականների քաղաքացիական պատերազմի սկիզբի դեպքերը «Քաղաքացիական պատերազմի մասին նոթերում» (Commentarii de Bello Civili), որը կազմվել է մ․թ․ա․ 47 թվականին, բայց մնացել է անավարտ. Կեսարը շարադրանքը հասցրել է միայն մինչև մ․թ․ա․ 48 թվականը ։ «Գալլական պատերազմի մասին նոթերի» ութերորդ գիրքը գրվել է ոչ թե Կեսարի, այլ նրա լեգատ Ավլոս Հիրցիուսի կողմից։ Դրանից բացի, դիկտատորի շրջապատի մարդկանց կողմից գրվել են «Նոթեր» Ալեքսանդրիական, Աֆրիկյան ու Իսպանական պատերազմների մասին, որոնք շարունակում են քաղաքացիական պատերազմին նվիրված աշխատությունը։ Բոլոր այդ հեղինակները տարբեր հաջողությամբ փորձել են նմանակել Կեսարի ոճը։ Դրանից բացի, անտիկ հեղինակներին հայտնի են եղել անձամբ Կեսարի կողմից գրված այլ ստեղծագործություններ ևս. դրանցից են պատանեկան տարիներին գրված պոեմը Հերակլեսի մասին և «Էդիպ» ողբերգությունը, Գալլական պատերազմի ընթացքում եղած խաղաղ ժամանակահատվածում գրված «Անալոգիայի մասին» բանասիրական տրակտատը, մ․թ․ա․ 46-45 թվականներին դեպի Իսպանիա կատարած արշավանքի ժամանակ ստեղծված «Ճանապարհ» պոեմը, քաղաքացիական պատերազմի շրջանում ստեղծված «Հակակատոն» քաղաքական պամֆլետը (ի պատասխան Ցիցերոնի «Կատոն» պանեգիրիկի) և նոր տոմարի մշակող Սոզիգենեսի հետ համահեղինակությամբ ստեղծված աստղագիտական աշխատությունը։ Գոյություն են ունեցել նաև Կեսարի ասույթների, ճառերի ու նամակների ժողովածուներ։ Վերջին բոլոր աշխատանքները մեզ չեն հասել. որոշ աշխատանքների ոչնչացմանը նպաստել է Օկտավիանոս Օգոստոսը։ Միայն Ցիցերոնի նամակագրության մեջ են պահպանվել Կեսարի գրած հինգ կարճ նամակներ (Att., IX, 6a; Att., IX, 7c; Att., IX, 13а; Att., IX, 14; Att., X, 8b) ։
Պահպանված աշխատությունների վրա նշանակալի ազդեցություն է թողել այն հանգամանքը, որ դրանց ստեղծվել են Կեսարի քաղաքական կարիերայի դժվարին տարիներին։ Դրա պատճառով «Գալլական պատերազմի մասին նոթերը» ոչ միայն պատմում են զորավարի հաղթանակների մասին և նրանից հեռացնում պարտությունների մեղավորությունը, այլև արդարացնում են հենց պատերազմը։ Կեսարի հակառակորդները պնդել են, որ նա անօրինական կերպով է սկսել պատերազմը, իսկ հռոմեական բանակի ոչ քիչ զոհերը հանգեցրել են հանրապետության ռազմական ուժի թուլացմանը, և այդ պատճառով էլ «Նոթերում» զորավարն ապացուցել է պատերազմն սկսելու արդարացիությունը, իսկ իր հետագա բոլոր գործողությունների, ներառյալ գերմանական ու բրիտանական արշավանքների համար որպես դրդապատճառ նա ներկայացրել է Հռոմի շահերի երկարաժամկետ պաշտպանությունն ու հյուսիսային սահմանների անվտանգության ապահովումը։ «Քաղաքացիական պատերազմի մասին նոթերում» Կեսարն ավելի վճռականորեն է արդարանում, քանի որ նրանից պահանջվում էր հիմնավորել քաղաքացիական պատերազմի կասկածելի սկիզբը։ Պատերազմն սկսելու պատասխանատվությունը նա դրել է սենատորների ու Պոմպեոսի վրա՝ ընդգծելով նրանց կողմից Կեսարին օրենքից դուրս հայտարարելու իրավաբանական ձևականությունների խախտումները, ինչպես նաև բողոքում է ժողովրդական տրիբունների սրբազան իրավունքների խախտման դեմ։ Դրանից բացի Կեսարն ընդգծում է հաշտություն կնքելու իր պատրաստակամությունը, սակայն միևնույն ժամանակ ցույց է տալիս սենատորների ու Պոմպեոսի կանխակալությունը։ Դրամատիկական էֆեկտի ստեղծման համար Կեսարն ակտիվորեն օգտագործել է գործող անձանց խոսքը, ինչը բնութագրական է ամբողջ անտիկ պատմագրության համար։ Որպես կանոն, նրանց ներկայացվում են անուղղակիորեն, սակայն պատումի ամենադրամատիկ պահերին օգտագործվում է նաև ուղղակի խոսքը։ «Քաղաքացիական պատերազմի մասին նոթերում» Կեսարը ներառել է այդ կոնֆլիկտում իր հակառակորդների՝ Պոմպեոսի ու Լաբիենոսի խոսքերը։ Միևնույն ժամանակ Կեսարը ձգտում է ազդել ընթերցողի վրա՝ հակառակորդի անունից հնչեցնելով այնպիսի բառեր, որոնք արտացոլում են նրանց կույր ֆանատիզմը։ Ընդգծելով իր զորավարական վարպետությունը՝ Կեսարը գրի է առել իր մտորումները բարդ իրավիճակների մասին։ Ռազմական անհաջողությունը վերագրվել է փոփոխական Ֆորտունային կամ ենթակաների սխալներին, սակայն հաղթանակները մշտապես ներկայացվել են որպես Կեսարի ռազմական տաղանդի արդյունք ։
Լատինական գրականության մեջ Կեսարից առաջ Commentarii տերմինով, որպես կանոն, նշանակվել են դեռևս գրական մշակման չենթարկված նախնական նշումները, երբ պետական գործիչը պատմել է իր ձեռքբերումների մասին։ Ամենայն հավանականությամբ բոլորովին համեստ ու մասամբ ինքնանվաստացնող Commentarii տերմինի՝ որպես վերնագրի ընտրությունը պատահական չէ, և այն կոչված է ընդգծելու ժամանակի սղության պատճառով աշխատանքն ավարտելու անհնարինությունը ։ Ընդհանուր առմամբ Կեսարի աշխատությունները կրում են հունական ուժեղ ազդեցություն։ Առաջին հերթին նկատելի են մի շարք ընդհանուր գծեր հունարեն ստեղծագործած Քսենոփոնի աշխատությունների հետ. դրանք միավորում են նախաբանի բացակայությունը, Commentarii-ների համար ոչ տիպական երրորդ դեպքի օգտագործումն ինքնակենսագրության մեջ, ինչպես նաև պարզ, բայց միաժամանակ մանրամասն մշակված լեզուն։ Կեսարի աշխատություններն առանձնանում են աշխարհագրական ու ազգագրական մանրամասների նկատմամբ մեծ հետաքրքրությամբ, որ հատուկ էր հելլենիստական պատմագրությանը, սակայն դեռ չէր տարածվել լատինական գրականության մեջ։ Կեսարի համապատասխան անդրդարձերը կրում են հունական հատուկ երկերի և առաջին հերթին Պոսիդոնիոսի աշխատանքների ազդեցությունը ։ Կեսարի մոտ հայտնաբերվել են հունական գրականության այլ ազդեցություններ ևս. մասնավորապես «Գալլական պատերազմի մասին նոթերի» հայտնի առաջին տողերը գրեթե բառացի մեջբերում են Թուկիդիդեսի «Պատմությունից» ։
Կեսարի բոլոր երկերը բնութագրվում են ոճի միտումնավոր պարզությամբ։ Նա խուսափում է փոխաբերություններից ու պատկերավորման այլ միջոցներից՝ բառերն օգտագործելով իրենց ուղղակի իմաստով։ Սակայն արտահայտչականության համար Կեսարն օգտագործում է միտումնավոր շեղումներ լատիներենի շարահյուսությունից՝ հիպերբատոն, անշաղկապություն և այլն ։ Կեսարը խնամքով է վերաբերվել իր երկերի համար բառերի ընտրությանը։ Որպես կանոն, նա խուսափել է մ․թ․ա․ I դարի կեսերին նորաձև համարված լեզվի արհեստական արխաիկացումից և գործածությունից դուրս եկած տերմինների օգտագործումից, ինչպես արել է, օրինակ, Սալլուստիոսը։ Նկատվել է, որ եթե լատիներենում առարկայի կամ երևույթի նշանակման համար գոյություն ունեն մի քանի հոմանիշներ, ապա Կեսարը հիմնականում օգտագործում է դրանցից մեկը. մասնավորապես flumen (գետ), այլ ոչ թե fluvius կամ amnis ։ Մեկ այլ բնութագրիչ առանձնահատկություն է իր գործողությունների մասին երրորդ դեմքով պատմելը («Կեսարը հրամայեց…», «Կեսարն իմացավ…») Քսենոփոնի նման, թեև օգտագործվում է նաև «մեր» (nostri) դերանունը ։ Ինչպես նշում է Միքայել ֆոն Ալբրեխտը, Կեսարը լատիներենով ստեղծագործած միակ խոշոր հեղինակն է, որ ծնվել և մեծացել է Հռոմում, ինչի շնորհիվ հատուկ կապ է ունեցել քաղաքային լատիներենի հետ ։
Ժամանակակիցները տարբեր կերպ են գնահատել Կեսարի երկերի արժանիքները. օրինակ՝ Ցիցերոնը հիացել է նրա ոճով, իսկ Գայոս Ազինիուս Պոլիոնը «Նոթերը» համարել է ոչ ստույգ և կանխակարծ։ Հետագայում նրա աշխատությունները համեմատաբար քիչ են ընթերցվել, և արդեն Պաուլուս Օրոսիուսը ենթադրել է, որ «Գալլական պատերազմի մասին նոթերը» գրել է Սվետոնիոսը։ Միջնադարում նրա աշխատանքների ձեռագրերը տարածվել են բազմաթիվ վանքերում, սակայն միայն Վերածննդի դարաշրջանում և Նոր ժամանակների սկզբում են ժողովրդականություն վայելել ընթերցող հանրության շրջանում։ 16-րդ դարում Էրազմ Ռոտերդամցու, իսկ ավելի ուշ ճիզվիտների միաբանության ջանքերով «Գալլական պատերազմի մասին նոթերը» դարձել են այն հիմնական աշխատությունը, որով սկսում են սովորել լատիներեն ։
Կեսարը մշակույթում
Հռոմեական իմպերատորները մ․թ․ա․ I դարից սկսած ընդգծել են Օկտավիանոսի, իսկ նրա միջոցով նաև Կեսարի ժառանգորդը լինելը՝ իրենց լրիվ անվան կազմում ներառելով նաև դիկտատորի «Կեսար» կոգնոմենը։ Հուլիոս-Կլավդիոսների տոհմի ընդհատումից հետո այդ ավանդույթը խախտվել է Վիտելլիոսի կողմից, սակայն հետագայում «Կեսար» անունը վերջնականապես դարձել է Հռոմի կառավարիչների պաշտոնական տիտղոսներից մեկը ։ Մեծ մասամբ Կեսարի շնորհիվ է նոր իմաստով սկսել օգտագործվել «իմպերատոր» տերմինը, որ սկսել է նշանակել ոչ միայն «հաղթող զորավար», այլև զորքերի վրա իշխանություն (իմպերիում) ունեցող ։ Լատիներենից այդ տերմինը տարածվել է եվրոպական շատ լեզուներում նույնությամբ կամ կրելով հնչյունաբանական որոշակի փոփոխություններ կամ (император , Kaiser , կեսար , ցար )։ Դրանից բացի, ժամանակի հետ հուլյան տոմարը և «հուլիս» ամսանունը տարածվել են եվրոպական շատ լեզուներում (այնուամենայնիվ, ամիսների ավանդական անվանումները պահպանվել են սլավոնական լեզուների մի մասում, ինչպիսիք են բելառուսերենը, լեհերենը, ուկրաիներենը, խորվաթերենը, չեխերենը և այլն, ինչպես նաև բասկերենի, լիտվերենի, ֆիններենի ու եվրոպական մի շարք այլ լեզուների կրողների մոտ), ինչպես նաև Ասիայի ու Աֆրիկայի մի շարք լեզուներում, օրինակ՝ ինդոնեզերենում, սուահիլիում, թաթարերենում, հինդիում և արաբերենի մի շարք բարբառներում։ Առօրյա խոսակցական լեզվում սկսել են օգտագործվել դարձվածքներ ու թևավոր խոսքեր՝ հիմնված Կեսարի կյանքի տարբեր իրադարձությունների վրա, որոնք ոչ միշտ են հաստատված աղբյուրներով (ավելի լավ է լինել առաջինը գյուղում, քան երկրորդը Հռոմում, Ռուբիկոնն անցնել  , վիճակը նետված է, եկա, տեսա, հաղթեցի, և դո՞ւ, Բրուտոս)։
Մինչ մ․թ․ա․ I դար Օկտավիանոսի շնորհիվ, որն ամեն կերպ ընդգծել է իր՝ Կեսարի ժառանգորդը լինելը, աստվածային Յուլիոսի՝ մեծ քաղաքական գործչի ու զորավարի մասին առասպելի հիմնական դրույթները մշակվել են, և շատերը կիսել են պաշտոնական տեսակետը։ Կեսարական ավանդույթի ձևավորման գործում մեծ դերակատարում է վերագրվում Նիկողայոս Դամասկոսցուն ։ Նրա «Կեսար Օգոստոսի կյանքի ու նրա դաստիարակության մասին» երկի պահպանված հատվածներում Կեսարը ներկայացվում է որպես անվճռական, պասիվ ու բավական պարզամիտ մարդ, որը գլխի չի ընկնում նախապատրաստվող մահափորձի մասին։ Նրա կարծիքով՝ Կեսարի ընդունած բոլոր պատիվները նախաձեռնել են նրա թշնամիները՝ նպատակ ունենալով հրահրել հասարակական դժգոհություն։ Ուշ շրջանի պատմագիրները, ընդհակառակը, ուշադրությունը կենտրոնացրել են նրա եռանդունության, պատվամոլության, իսկ երբեմն էլ նենգ լինելու վրա ։ Այնուամենայնիվ, պարզամիտ ղեկավարների հետ հակադրումը, որոնք հաճախ են դարձել նենգ թշնամիների զոհեր, տարածված սյուժե է Նիկողայոսի երկերում ։ Նիկողայոսի աշխատանքների վրա իր ազդեցությունն է թողել Օկտավիանոսի պահանջը՝ ցրելու Կեսարի ժառանգորդը լինելու իր իրավունքի վերաբերյալ բոլոր կասկածները. պատմագիրը Մարկոս Անտոնիոսին է վերագրել Կեսարի պատիվներից դժգոհ լինելու մեղքի մի մասը (իբր նա ինքն է ցանկացել հաջորդել Կեսարին) և հերքել է այն վարկածը, թե Կեսարիոնը եղել է դիկտատորի որդին ։
Հռոմում առաջին իմպերատորների կառավարման շրջանում դեռ գոյություն է ունեցել քաղաքական ընդդիմություն, որ ներկայացրել են հիմնականում իրական իշխանությունից զրկված սենատորները։ Նրանց շրջանում առավել մեծ համբավ ունեցող հերոսներ համարվել են Կատոնը, Բրուտոսն ու Կասսիոսը, որ պաշտպանել են ազատության ու «իսկական» հանրապետության իդեալները։ Կեսարին հակադրվող այդ հերոսների մեծարումը հաճախ արտացոլվել է Վաղ կայսրության պալատական գրողների ու բանաստեղծների երկերում, ինչին նպաստել է դեռևս չարմատավորված գրաքննությունը։ Կեսարի դեմ քննադատաբար տրամադրված «հանրապետական» ավանդույթի հիմնադիրըը, ամենայն հավանականությամբ, եղել է Գայոս Ազինիուս Պոլիոնը ։ Կեսարի նկատմամբ վերաբերմունքի երկակիության առաջին նշանները վերաբերում են դեռ մեր թվարկության սահմանին։ Օրինակ՝ անտիկ հեղինակների վկայություններից հայտնի է, որ Օկտավիանոսը պատմագիր Տիտոս Լիվիոսին կոչել է «պոմպեոսական» նրա երկերում մ․թ․ա․ 49-45 թվականների քաղաքացիական պատերազմի վերաբերյալ հայացքների շարադրման համար (աշխատության այն մասը, որ պատմում է այդ իրադարձությունների մասին, չի պահպանվել), իսկ Լիվիոսը բացահայտորն կասկած է հայտել, թե արդյոք արժեր, որ Կեսարը ծնվեր, թե պետության համար ավելի օգտակար կլիներ, եթե նա ընդհանրապես լույս աշխարհ չգար ։ Մարկոս Աննեոս Լուկանոսը, որ մոտ էր Ներոն կայսեր հետ, ստեղծել է մեծ տարածում գտած «Փարսալիա» պոեմը քաղաքացիական պատերազմի մասին, որում Կեսարին տրվել է երկակի գնահատական։ Այնուամենայնիվ, նույնիսկ այն գրողները, որոնք քննադատաբար են վերաբերվել հռոմեական պատմության մեջ նրա ունեցած դերակատարմանը, ընդունել են նրա եռանդունությունը, գթասրտությունն ու ռազմական տաղանդները  ։ Էնցիկլոպեդիստ Պլինիոս Ավագն իր «Բնական պատմություն» աշխատությունում փորձել է Կեսարի մեծությունը ներկայացնել թվերի միջոցով՝ նրա հաղթանակների, սպանվածների ու գերի վերցվածների քանակով, թեև ակնարկել է, որ չի պատրաստվում արդարացնել քաղաքացիական պատերազմը ։ Մ․թ․ա․ II դարի սկզբում Հադրիանոս կայսեր սնձնական քարտուղար Գայոս Սվետոնիոս Տրանքվիլլոսը կազմել է Կեսարի կենսագրությունը, որը ծառայում է որպես նրա մասին տեղեկությունների կարևորագույն աղբյուր։ Սվետոնիոսը թվարկում է Կեսարի՝ որպես մարդու որակների ավանդական շարքը, սակայն նշում է նաև նրա ամբարտավանությունը, ձգտումը բռնապետության և ինքնահաճությունը։ Պատմագիրը ոչ մի գնահատական չի տալիս Կեսարի բարեփոխումներին, այլ միայն թվարկում է դրանք։ Դրանից բացի, նա գրի է առել նաև դիկտատորի սպանությունն արդարացնող տարածված կարծիքները։ Այդ ամենը հիմք է հանդիսացել, օրինակ, Սերգեյ Ուտչենկոյի համար խոսելու Սվետոնիոսի՝ Կեսարի՝ որպես քաղաքական գործչի նկատմամբ ունեցած բացասական վերաբերմունքի մասին ։ Սվետոնիոսի ժամանակակից Պլուտարքոսը Կեսարին գնահատականներ տալիս հիմնականում հետևում է իր աղբյուրներին. սկզբում նա ներկայացնում է դիկտատորի կենսագրությունն ըստ նրա հանդեպ բարյացակամ տրամադրված հեղինակի, ապա անցնում նրան քննադատող աղբյուրի ։ Կեսարի ու դավադիրների գործունեությանը հակասական գնահատականներ է տալիս պատմագիր Ապպիանոսը, իսկ սենատոր Դիոն Կասսիոսը քննադատում է դավադիրների արարքը՝ որպես երկրի ներաքաշում նոր քաղաքացիական պատերազմի մեջ։ Այնուամենայնիվ, Դիոն Կասսիոսը բացատրում է դիկտատորից դավադիրների դժգոհ լինելու պատճառը. ըստ նրա՝ Կեսարը կորցրել էր չափի զգացումն իր անսահման փառամոլության մեջ ։
Արևմտյան Եվրոպայում Կեսարի մասին աղբյուրները միջնադարյան աղբյուրները ավելի քիչ էին, սակայն հայտնի էր «Նոթեր Գալլական պատերազմի մասին» աշխատությունը ։ Կեսարի կենսագրությունը հայտնի է ինչպես Սվետոնիոսի աշխատությունից, այնպես էլ բազմաթիվ բանաքաղություններից։ Դրանցից առավել հայտնի էր հին ֆրանսերենով գրված «Faits des Romains» (ձեռագիր բազմաթիվ պատճեններում այն կոչվում է «Կեսարի կյանքը» կամ «Գիրք Կեսարի մասին») աշխատությունը, որի անանուն հեղինակը դիկտատորի կենսագրության ստեղծման համար օգտագործել է Սալլուստիոսի, Սվետոնիոսի, Լուկանոսի և հենց Կեսարի աշխատանքները ։ Այնուամենայնիվ, ժողովածուի կազմողը քիչ էր ծանոթ հին հռոմեական հասարակության կյանքին (հավանաբար նա դժվարացել է նաև լատիներեն բարդ դարձվածքների թարգմանության հարցում) և թույլ է տվել սխալներ։ Օրինակ՝ Սվետոնիոսի արտահայտությունն այն մասին, թե Կոսուցիայի ու Կեսարի նշանադրությունը տեղի է ունեցել այն ժամանակ, երբ Կեսարը դեռ պատանի էր ու կրում էր պատանեկան տոգա (toga praetexta), նա հասկացել է սխալ. նրա կարծիքով՝ Կոսուցիան նշանված է եղել Praetextatus անունով մարդու հետ ։ Միջնադարում մարդկանց կարծիքը Կեսարի մասին, այդպիսով,միշտ չէ, որ ճիշտ է եղել։ Կեսարի կյանքի ու գործունեության մասին տեղեկությունների ոչ բավարար լինելը հանգեցրել է նրա մասին նոր լեգենդների ի հայտ գալը արդեն գոյություն ունեցողների կողքին։ Մասնավորապես Հռոմում գոյություն է ունեցել հավատալիք, թե իբր Սուրբ Պետրոսի հրապարակի հին եգիպտական կոթողի գագաթին տեղադրված բրոնզե գնդի մեջ գտնվում է Կեսարի աճյունը ։ Անգլիայում տարածված է եղել կարծիք, թե Կեսարն է հիմնադրել Լոնդոնի Թաուերը ։ Կեսարի փառքը բավական է եղել նրան «ինը արժանավորների»՝ կատարյալ ասպետների պատմական օրինակների շարքում ընդգրկելու համար ։ Դանթեն իր «Աստվածային կատակերգությունում» Կեսարին տեղադրել է Լիմբոսում այլ «բարեպաշտ հեթանոսների» հետ միասին, իսկ Կեսարին սպանողները՝ Բրուտոսն ու Կասսիոսը, ընդհակառակը, ներկայացվել են դժոխքի ամենադաժան՝ իններորդ պարունակում, որտեղ տանջանքի են դատապարտվել որպես դավաճաններ ։
Ընդհուպ մինչև Վերածննդի դարաշրջան Կեսարը համարվել է արդար նվաճող ու անառարկելի ռազմական հեղինակություն։ Սակայն արդեն 14-րդ դարից Իտալիայի քաղաք-պետություններում իշխանությունը գրավելու համար մղվող պայքարի դարաշրջանում ապրող հումանիստների ջանքերով տարածվել է նաև հակառակ կարծիքը. Կեսարն սկսել է համարվել բռնապետ, իսկ իտալական քաղաք-պետություններում բռնապետի կամայականություններին մարտահրավեր նետած իդեալական քաղաքացիների օրինակ են դարձել Ցիցերոնն ու Կատոնը։ Նույնիսկ Մաքիավելին, որը քիչ բան չէ վերցրել Կեսարից, ընթերցողներին կոչ է արել չխաբվել նրա խոսքերով և նրան կոչել է Հռոմի առաջին բռնապետ։ Մինչ 16-րդ դարի վերջ հումանիստական տեսակետը լայն տարածում է գտել Արևմտյան Եվրոպայում։ Այնուամենայնիվ, Կեսարի անձին տրվող հակասական գնահատականները ոչ մի ազդեցություն չեն ունեցել նրա աշխատությունների ժողովրդականության վրա. 16-րդ դարի սկզբին Կեսարը եղել է երրորդ ամենահաճախ հրատարակվող անտիկ հեղինակը, իսկ դարի վերջին նրա աշխատություններն սկսել են հրատարակվել ամենից շատ ։ Կեսարի գործունեությանն ու նրա աշխատություններին լավ ծանոթ է եղել նաև Միշել դը Մոնտենը։ Վերջինս, ապրելով Ֆրանսիայում կրոնական պատերազմների ժամանակաշրջանում, իր էսսեներում հաճախ է օրինակներ բերել Հռոմի քաղաքացիական պատերազմից, որոնք կապված են Կեսարի գործունեության հետ։ Սակայն իր գնահատականներում նա չի կիսել հումանիստների վերաբերմունքի երկակիությունը. բարձր գնահատելով Կեսարին՝ որպես մարտավար ու գրող, Միշել դը Մոնտենը նրան համարել է անարժան մարդ ու քաղաքական գործիչ ։ 1599 թվականին Վիլյամ Շեքսպիրն ավարտել է «Հուլիոս Կեսար» ողբերգությունը, որ հիմնված է դիկտատորի սպանության ժամանակ կատարված դեպքերի վրա։ Շեքսպիրի ողբերգության հիմքում ընկած են Պլուտարքոսի ««Զուգահեռ կենսագրությունները», ընդ որում՝ դրա որոշ հատվածներ վերցվել են ամբողջությամբ, թեև ցրված են ստեղծագործության մեջ ։ Հեղինակին ժամանակակից Անգլիայում կառավարում էր Ելիզավետան, որ երեխաներ չուներ, և հասարակությունը առանձին հետաքրքրություն էր տածում ժառանգորդ չունեցող տիրակալների գործողությունների նկատմամբ։ Անգլիական հեղափոխությունից հետո Շեքսպիրի ստեղծագործությունն ստացել է նոր մեկնաբանություն, քանի որ դրանից հետո տիրակալի սպանությունն սկսել է ընդունվել ոչ միանշանակ։ Ի պատասխան հանրության փոփոխված պահանջների՝ 1724 թվականին Լոնդոնում բեմադրվել է Գեորգ Հենդելի «Հուլիոս Կեսար» օպերան, որում շեշտը դրվել է Եգիպտոսի փարավոն Պտղոմեոսի սպանության վրա, որը հեղինակը փորձել է ներկայացնել որպես արդարացված ։
16-րդ դարում Կեսարի՝ որպես զորավարի փառքին ավելացել է նաև նրա համբավը որպես ռազմական տեսաբան, ինչին նպաստել է հետևազորի դերի մեծանալը եվրոպական բանակներում։ Մինչ այդ եվրոպական բանակները կրկին հասել են հռոմեական լեգեոնների կազմակերպվածության մակարդակին, և «Գալլական պատերազմի մասին նոթերն» սկսել են ավելի հաճախ դիտարկվել պրակտիկ, ոչ թե հնագիտական տեսանկյունից։ «Նոթեր Գալլական պատերազմի մասին» աշխատության նկատմամբ հետաքրքրություն են ցուցաբերել ռազմական գործի տեսաբաններ Նիկոլո Մաքիավելին, Մորից Օրանցին, Վիլհելմ Լյուդվիգ Նասաու-Դիլեմբուրգը և Ռայմունդ Մոնտեկուկոլին։ 17-րդ դարից «Նոթերի» ուսումնասիրությունը դարձել է սպաների տեսական նապատատրաստության կարևոր մաս աշխարհի շատ երկրների բանակներում ։
Կեսարի նկատմամբ հատուկ հետաքրքրությունը պահպանվել է Ֆրանսիայում, ինչը պայմանավորված էր Կեսարի դերով Գալլիան Հռոմեական հանրապետությանը միացնելու գործում։ Ոչ պակաս հետաքրքրություն է եղել Շվեյցարիայում հելվետների ցեղի պատմության նկատմամբ (Գալլական պատերազմի մասնակիցներ, որոնք հայտնի են գրեթե բացառապես դիկտատորի աշխատությունների շնորհիվ), ինչն իր արտացոլումն է գտել երկրի լատիներեն անվանման մեջ՝ Հելվեցիա (Helvetia)։ 17-18-րդ դարերում Ֆրանսիայում սկսել են վերականգնել Գալլական ու քաղաքացիական պատերազմների առանձին ճակատամարտերի, ինչպես նաև Գալլական արշավանքների մանրամասները ։ Մինչև 18-րդ դարի վերջը և 19-րդ դարի սկիզբը Կեսարի գործը Գալլիան միացնելու հարցում գնահատվել է շատ բարձր, քանի որ նրա մեջ տեսնում էին առաջադեմ քաղաքակրթիչ, բարձր մշակույթի կրող ։ Այնուամենայնիվ, արդեն Նիկոլա Բուալոն և Ժան-Ժակ Ռուսոն նշել են բռնությունը, որ ուղեկցել է Գալլիայի նվաճումը ։ 1810-ական թվականների վերջին արտաքսման մեջ գտնվող Նապոլեոն Բոնապարտը վերլուծել է Գալլական պատերազմի իրադարձություններն ու կասկած հայտնել Կեսարի ռազմական տաղանդի վերաբերյալ։ Նապոլեոնի կարծիքով՝ նրա հաղթանակները պայմանավորված են եղել մեծ մասամբ հռոմեական լեգեոնների բարձր կազմակերպվածությամբ, ինչպես նաև գալլերի անջատ լինելու և անկարգապահության հանգամանքներով։ Դրանից բացի, Նապոլեոնը քննադատել է զորավարի չարդարացված դաժան վերաբերմունքը տեղի բնակչության նկատմամբ ։ 19-րդ դարում նացիոնալիզմի աճին զուգընթաց Ֆրանսիայում տարածվել է համոզմունք, թե ֆրանսիացիների նախնիներն առաջին հերթին այդ տարածքների նախահռոմեական բնակիչներն են՝ գալլերը, ինչը նախորոշել է Կեսարի՝ որպես թշնամական նվաճողի կերպարի ձևավորումը։ Նապոլեոն III կայսրն, ընդհակառակը, եղել է Կեսարի երկրպագուն։ Նա կազմակերպել է լայնամասշտաբ պեղումներ Գալլական պատերազմի տարբեր ճակատամարտերի վայրերում, այդ թվում նաև Ալեզիայի բերդում, իսկ 1866 թվականին հրատարակել է մենագրություն Կեսարի մասին։ Այնուամենայնիվ, Պրուսիայում կրած պարտությունից հետո Ֆրանսիայում կրկին սկսել է տարածվել այն գաղափարը, որ Կեսարը եղել է ֆրանսիական հողերի առաջին օտարերկրացի նվաճողը ։
Կեսարի կերպարը պատմագրության մեջ
Կեսարի անձը մշտապես գրավել է անտիկ պատմության ուսումնասիրողներին, սակայն նրա գործունեությանը տրված գնահատականները տարբեր են։ Հռոմեական պատմության ուսումնասիրման առաջին գիտական դպրոցներից մեկի հիմնադիր Բարտոլդ Նիբուրը զուսպ գնահատական է տվել դիկտատորի գործունեությանը։ Նրան հակառակ՝ Վիլհելմ Դրումանը դրել է Կեսարին պատմագրության մեջ ներկայացնելու ջատագովական ավանդույթի հիմքերը ։ Նա նաև ենթադրել է, որ ապագա դիկտատորը միապետության հաստատման պլաններ է ունեցել դեռ Սուլլայի օրոք, առաջին միապետության տարիներին մանիպուլյացիայի է ենթարկել Կրասոսին ու Պոմպեոսին, ինչպես նաև նախաձեռնել է Գալլական պատերազմը քաղաքացիական պատերազմին նախապատրաստվելու համար ։ Կեսարին մեծ ուշադրություն են դարձրել ֆրանսիացի և առաջին հերթին՝ միապետական ու բոնապարտիստական ուղղվածության պատմաբանները։ 19-րդ դարի կեսերին Ֆրանսիայի կայսր Նապոլեոն III-ը գրել է «Հուլիոս Կեսարի պատմությունը» եռահատոր աշխատությունը ։